SKRIFTLIG FORESPØRGSEL E-0732/01

af Mogens Camre (UEN) til Kommissionen

(9. marts 2001)

Om: Tekniske standarder for mobiltelefoner til eliminering af strålerisiko

Afsløringer af den skadelige stråling fra mobiltelefoner giver anledning til bekymringer for omfattende skadevirkninger ikke mindst på børns helbred.

Da strålingens farlighed er afhængig af afstanden mellem telefonen og brugerens hoved, er den nærliggende løsning at konstruere mobiltelefoner således, at høretelefon og mikrofon er fjernet fra selve telefonenheden, sådan som det kan gøres med de såkaldte håndfrie sæt. Forbrugerbeskyttelseshensynet tilsiger, at denne løsning ikke blot er er en valgfri mulighed, men at der inden for Den Europæiske Union fastlægges en generel standard, som indebærer, at høretelefon og mikrofon ikke indbygges i selve telefonen, men monteres i en ledning, som sikrer, at strålingen fra senderen ikke kommer tæt på brugernes hoved. Der vil ikke være særlige omkostninger ved denne ændrede konstruktion af alle nye mobiltelefoner, og da telefonernes levetid er forholdsvis begrænset, vil udskiftningen af skadevoldende telefoner ske af sig selv over en ret kortvarig periode.

På denne baggrund ønsker jeg oplyst, om Kommissionen vil fremsætte forslag om en ny teknisk standard for mobiltelefoner, der indebærer, at strålingsrisikoen er elimineret?

Svar afgivet på Kommissionens vegne af Erkki Liikanen

(12. juni 2001)

På grundlag af den gældende lovgivning om sikkerheden i forbindelse med mobiltelefoner(1) har Kommissionen ved mandat M/305(2) anmodet Den Europæiske Standardiseringsorganisation om at opstille standarder for elektromagnetiske felter fremkaldt af udstyr, der er omfattet af de to førnævnte direktiver (jf. fodnote).

Opstilling af sådanne standarder er blevet prioriteret særlig højt for så vidt angår mobiltelefoner. Det første sæt standarder vil foreligge i april 2001. Det vil handle om metoder til måling af de elektromagnetiske felter, der udsendes af mobiltelefoner, og om grænseværdier, der er fuldt ud i overensstemmelse med de grænseværdier, der er angivet i Rådets henstilling. Grænseværdierne i Rådets henstilling følger et forsigtighedsprincip og har en sikkerhedsfaktor på over 50 i relation til akut fare.

I henhold til principperne i den nye metode beskriver fællesskabslovgivningen de væsentlige krav (med hensyn til sundhed, sikkerhed osv.), mens standardiseringsorganerne opstiller standarder, der teknisk udtrykker disse krav, som - når de anvendes - giver formodning om overensstemmelse med de væsentlige krav. Fabrikanterne tilskyndes derfor til at finde frem til nye måder at konstruere mobiltelefoner på for at sikre, at kravene overholdes. En af disse løsninger kunne f.eks. være som beskrevet af det ærede medlem.

Af ovennævnte grunde har Kommissionen valgt strategien at bruge standarder til målinger og grænseværdier og overladt løsningen af designspørgsmålene til fabrikanterne.

(1) Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse (EFT L 91 af 7.4.1999) og Rådets direktiv 73/23/EØF af 19. februar 1973 om tilnærmelse af medlemsstaternes lovgivning om elektrisk materiel bestemt til anvendelse inden for visse spændingsgrænser (EFT L 77 af 26.3.1973), og de grænser, der er fastlagt i Rådets henstilling 1999/519/EF af 12. juli 1999 om begrænsning af befolkningens eksponering for elektromagnetiske felter 0 Hz - 300 GHz (EFT L 199 af 30.7.1999).

(2) Den fuldstændige ordlyd af mandat M/305 kan findes på følgende hjemmeside: http://europa.eu.int/comm/enterprise/electr_equipment/lv/index.htm (se under EMF).